25 de ONG-uri și organizații civice cer conducerii Universității AI Cuza din Iași să-l revoce pe Tudorel Toader din funcția de rector

25 de ONG-uri și organizații civice cer Senatului Universității ”Alexandru Ioan Cuza” din Iași să îl revoce pe ministrul Justiției, Tudorel Toader, din funcția de rector al universității. Asociațiile cer revocarea pe motiv că ministrul – care este rector suspendat – ar fi încălcat normele de etică și ar fi afectat imaginea universității.

Citește mai jos apelul integral:

Grupul civic Reset Iași, alături de grupurile civice din țară, solicită începerea acțiunii de revocare a prof. univ. dr. Toader Tudorel din funcția de rector al Universității ”Alexandru Ioan Cuza” din Iași.

Solicitarea noastră se întemeiază, printre altele, pe articolul 50, alineatul 4 din Carta Universitară : ” Rectorul poate fi suspendat (…) pentru încălcarea normelor de etică academică sau pentru afectarea imaginii universității.

”

Ajuns din funcția de Rector al Universității „Al. I. Cuza” Iași în scaunul de ministru al justiției, dl Tudorel Toader, în tandem cu un Parlament dominat de o coaliție interesată exclusiv de masacrarea justiției, a început un adevărat asediu la temelia statului de drept, în pofida și cu sfidarea tuturor semnalelor venite din partea instituțiilor europene și a societății civile românești.

Pe lângă activitatea sa catastrofală în cadrul Executivului în ceea ce privește legile justiției, nici în materie de activitate academică dl Tudorel Toader nu se prezintă foarte bine.

Este deja de notorietate cazul vicepreședintelui CSM, Codruț Olaru, care și-ar fi plagiat în totalitate teza de doctorat, coordonată de Tudorel Toader. Suspiciunile de plagiat sunt cu atât mai justificate cu cât secretariatul facultății refuză de mult timp să supună lucrarea de doctorat softului anti-plagiat și să dea publicității rezultatele.

Mai multe detalii despre această scrisoare publică găsiți la următorul link – https://goo.gl/d5Q8K3

Prin urmare, grupul civic Reset, alături de celelalte grupuri civice semnatare, vă solicită revocarea prof. univ. dr. Toader Tudorel din funcția de rector al Universității ”Alexandru Ioan Cuza” din Iași.

După cele mai recente „fapte de arme” ale dlui Toader, simpla asociere a numelui său cu această instituție reprezintă un stigmat și o sfidare la adresa întregului corp profesoral și a noțiunii de verticalitate, integritate și … normalitate!

Grupuri civice semnatare :

#activAG Pitesti

Acțiunea Civică Galați

Asociația Aradul Civic

Canada Save Rosia

Corupția Ucide

Diaspora Milano

Diaspora Franța solidară cu România

Geeks for Democracy

Grupul civic #Insistăm

Grupul Civic Madrid

Grup civic CETATEAN IMPLICAT

Inițiativa România

One Vision : Rezist

#RESET

#Rezistența

Rezist Berlin

Rezist Budapesta

Rezist Dublin

Rezist Galați

Rezist Lyon

Rezist WMW

Rezist Milano

Ștafeta Steagului Uniunii Europene

#Văvedem din București

VeDem Just – Voci pentru Democraţie şi Justiţie

Foto: InquamPhotos / Octav Ganea